PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FV/3/1/060	Bratislava 19. 5. 2005	

       Protimonopolný úrad Slovenskej republiky, odbor koncentrácií v správnom konaní začatom z vlastného podnetu vo veci uloženia pokuty za porušenie § 10 ods. 13 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. podnikateľovi METROPOLIS PLUS, s.r.o. so sídlom Priemyselná 1, Bratislava, IČO: 35821752 

rozhodol

na základe § 38 ods. 2 v nadväznosti na § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. tak, že podnikateľovi METROPOLIS PLUS, s.r.o. so sídlom Priemyselná 1, 821 09 Bratislava, IČO: 35821752  ukladá pokutu vo výške 100 000,- Sk (slovom stotisíc korún slovenských)  za porušenie 
§ 10 ods. 13 č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z.  vykonávať práva a povinnosti vyplývajúce zo vzniku  koncentrácie, ktorá spočívala v získaní priamej kontroly podnikateľa METROPOLIS PLUS, s.r.o. so sídlom Priemyselná 1, 821 09 Bratislava, IČO 35821752 nad podnikom podnikateľa Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 na základe Zmluvy o predaji a kúpe obchodného podielu v Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 zo dňa 20.10.2003 

1.	nadobudnutím 100% obchodného podielu spoločnosti Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 od STER CENTURY MANAGEMENT (NETHERLANDS) B.V., so sídlom Herengracht 548/1017 CG Amsterdam, Holansko dňa 27.10. 2003,

2.	zaplatením kúpnej ceny v plnej výške za 100% podiel v spoločnosti Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 podnikateľovi MANAGEMENT (NETHERLANDS) B.V., so sídlom Herengracht 548/1017 CG Amsterdam, Holansko dňa 21.10.2003. 

3.	výkonom svojich hlasovacích práv ako spoločníka na zasadnutí valného zhromaždenia podnikateľa Ster Century Slovak Republic, s.r.o., Priemyselná 1 Bratislava, IČO: 35 780 363, ktoré sa konalo dňa 6.11.2003 spočívajúcich v prijatí uznesenia, ktorým boli vymenovaní noví konatelia Ing. Katarína Vanžurová a Ing. Ivan Sollár a zároveň boli splnomocnení na podanie zápisu do obchodného registra.

Podnikateľ METROPOLIS PLUS, s.r.o. so sídlom Priemyselná 1, Bratislava, IČO: 35821752 je povinný uloženú pokutu uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č 7000060793/8180 KS:1118 VS:05531060.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 11.11.2003 doručené listom zaevidovaným pod č. 6998/2003 oznámenie koncentrácie podnikateľom METROPOLIS PLUS, s.r.o. so sídlom Priemyselná 1, 821 09 Bratislava, IČO 35821752 (ďalej len „METROPOLIS PLUS“), v ktorom oznamuje vznik koncentrácie, ktorá spočívala v získaní priamej kontroly podnikateľa METROPOLIS PLUS nad podnikom podnikateľa Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 (ďalej len „Ster Century SR) na základe Zmluvy o predaji a kúpe obchodného podielu v Ster Century Slovak Republic, s.r.o. so sídlom Leškova 16, 811 04 Bratislava, IČO 35780363 zo dňa 20.10.2003 uzatvorenej medzi STER CENTURY MANAGEMENT (NETHERLANDS) B.V., so sídlom Herengracht 548/1017 CG Amsterdam, Holansko (ďalej len „STER CENTURY MANAGEMENT“)  ako predávajúcim, STER CENTURY EUROPE LIMITED so sídlom 44 Esplanade, St. Helier, Jersey, Channel Island JE1 3UQ (ďalej len „STER CENTURY EUROPE LIMITED„) ako garantom predávajúceho a METROPOLIS PLUS ako kupujúcim (ďalej len „Zmluva“).

Na základe tohto oznámenia koncentrácie sa podľa § 25 ods. 1 zákona  
č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon v znení 465/2002 Z.z.“) v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov začalo dňa 11.11. 2002 správne konanie vo veci koncentrácie podnikateľov METROPOLIS PLUS a Ster Century SR.
V tomto správnom konaní bol účastníkom podľa § 25 ods. 3 zákona v znení 465/2002 Z.z. podnikateľ METROPOLIS PLUS, pričom účastníkom koncentrácie boli podnikatelia METROPOLIS PLUS a Ster Century SR.
Dňa 8. júna 2004 vydal úrad rozhodnutie číslo 2004/ZK/3/1/139 (ďalej len „Rozhodnutie“), ktorým zastavil konanie vo veci predmetnej koncentrácie. Toto konanie úrad zastavil z dôvodu, že 1.5.2004 nadobudol účinnosť zákon č. 204/2004 Z.z., ktorým sa mení a dopĺňa zákon č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon 
č. 204/2004 Z.z.“), ktorý zmenil kritériá určujúce, či koncentrácia podlieha kontrole úradu, pričom jeho § 44a ods. 6 ustanovil, že úrad rozhodnutím zastaví aj konania o koncentráciách začaté pred dňom účinnosti tohto zákona, ak koncentrácia nepodlieha kontrole úradu podľa § 10 ods. 1 zákona č. 136/2001 Z.z.  o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon 136/2001 Z.z. v znení neskorších predpisov“). Na základe podkladov a informácií predložených úradu v hore uvedenom konaní úrad zistil, že posudzovaná koncentrácia nepodlieha kontrole úradu podľa § 10 ods. 1 zákona 136/2001 Z.z. v znení neskorších predpisov, z tohto dôvodu konanie zastavil. Rozhodnutie nadobudlo právoplatnosť dňa 24.6.2004.
Podnikateľ METROPOLIS PLUS nepožiadal podľa § 10 ods. 15 zákona v znení 465/2002 Z.z. o udelenie výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

Vychádzajúc z podkladov, ktoré boli úradu predložené v rámci správneho konania vo veci koncentrácie podnikateľov METROPOLIS PLUS a Ster Century SR, začal úrad po nadobudnutí právoplatnosti Rozhodnutia všeobecné šetrenie, v ktorom skúmal, či v súvislosti s predmetnou koncentráciou nedošlo k porušeniu ustanovenia § 10 ods. 13 zákona v znení 465/2002 Z.z.. Podľa tohto ustanovenia účastníci koncentrácie nesmú vykonávať práva a povinnosti vyplývajúce z koncentrácie až do nadobudnutia právoplatnosti rozhodnutia o nej. Pričom berúc do úvahy Rozhodnutím preukázanú skutočnosť, že od 1.5.2004 predmetná koncentrácia nepodliehala kontrole úradu podľa § 10 ods. 1 zákona č. 136/2001 Z.z. v znení neskorších predpisov, obdobím, v ktorom mohlo dôjsť k porušeniu tohto ustanovenia mohlo byť iba obdobie od 20.10.2003, kedy bola Zmluva  uzavretá do dňa 30.4.2004 - posledného dňa účinnosti zákona v znení 465/2002 Z.z..
Podľa § 44a ods. 1 zákona č. 136/2001 Z.z. v znení neskorších predpisov sa právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii spravujú ustanoveniami tohto zákona; vznik týchto vzťahov sa posudzuje podľa doterajších predpisov.

	Podľa § 44a ods. 12 zákona č. 136/2001 Z.z. v znení neskorších predpisov na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti zákona č. 136/2001 Z.z. v znení neskorších predpisov, sa použijú ustanovenia doterajších predpisov.

Úrad ďalej skúmal, či išlo o koncentráciu, ktorá v období od 20.10.2003 do 30.4.2004 podliehala kontrole úradu podľa § 10 ods. 1  písm. b) zákona v znení 465/2002 Z.z..

Koncentrácia podliehajúca kontrole úradu

Podľa § 10 ods. 1 zákona v znení 465/2002 Z.z. koncentrácia podlieha kontrole úradu, ak
a) spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 
250 000 000 Sk za uzavreté účtovné obdobie predchádzajúce vzniku koncentrácie alebo
b) spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.
Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal z Rozhodnutia ako aj z Rozhodnutia 
č. 2003/FH/3/1/007 zo dňa 23.1.2003, ktorým zakázal koncentráciu spočívajúcu v získaní kontroly podnikateľa United Cinemas International (Central Europe) B.v., Rijswijkstraat 175, 1062 EV Amsterdam, Holansko (ďalej len „UCI CE“) nad podnikom podnikateľa Ster Century SR (ďalej len „Rozhodnutie č. 2003/FH/3/1/007“).
V Rozhodnutí bolo preukázané, že získaním priamej kontroly podnikateľa METROPOLIS PLUS nad podnikom podnikateľa Ster Century SR na základe Zmluvy došlo ku koncentrácii podľa § 9 ods. 1 písm. b) v spojení s § 9 ods. 4 písm. b) zákona v znení 465/2002 Z.z.. 
Pri vymedzení relevantného trhu úrad vychádzal z Rozhodnutia 
č. 2003/FH/3/1/007 a relevantný trh určil ako relevantný trh verejného premietania filmov v kinách.
Ako úrad zistil a uviedol v Rozhodnutí č. 2003/FH/3/1/007, z hľadiska dopytu a ponuky jednotlivé druhy zábavy (film, divadlo, šport, koncerty a pod.) nie je možné považovať za zhodné alebo vzájomne zastupiteľné. Z hľadiska dopytu majú spotrebitelia rozdielne osobné preferencie, ktoré ovplyvňujú ich výber zábavy alebo druh kultúry. Osobné preferencie sú ovplyvnené povahou, vekom, vzdelaním, sociálnym postavením a pod. Spotrebitelia sa rozhodujú na základe svojich osobných preferencií, pričom sa intenzívne zaujímajú o určitý druh zábavy alebo umenia a o iný sa zaujímajú menej alebo sa vôbec nezaujímajú, pričom jednotlivé druhy umenia a zábavy nepovažujú za zastupiteľné. Tieto osobné preferencie sa z krátkodobého hľadiska nemenia. 
Na strane ponuky filmov je potrebné rozlíšiť sledovanie v kinách, na videu alebo v televízii. Aj z pohľadu preferencií spotrebiteľa treba oddeliť sledovanie filmov v kinách, na videu alebo televízii. Sledovanie filmu v kine má špecifický charakter a je kvalitatívne odlišné od sledovania filmu v televízii alebo na videu.  Tento rozdiel spočíva najmä v odlišnom dojme zo sledovania filmu v kine, ku ktorému prispievajú rozdielne technické parametre kín a televíznych prijímačov (veľkosť obrazovky, ozvučenie) a  celkový charakter návštevy kina, ktorá je spojená s vychádzkou, sledovaním filmu v spoločnosti iných ľudí a pod.
Medzi jednotlivými druhmi zábavy alebo kultúry neexistuje ani žiadna ponuková zameniteľnosť. Jednotlivé druhy zábavy (film, divadlo, športové podujatie, ...) sú „vyrábané a predávané“ rozdielnym spôsobom, rozdielnymi podnikateľmi, ktorí nemôžu rýchlo a jednoducho, so zariadeniami, ktoré majú k dispozícii,  prejsť na iný segment zábavy.
Producenti filmov pri uvedení filmu rozlišujú medzi uvedením filmu v kine, na videokazete a v televízii. Film, ktorý je uvedený v kine nikdy nie je v rovnakom čase uvedený na videokazete alebo v televízii, čo tiež poukazuje na to, že ani z pohľadu producenta kino, videokazeta a televízia nepredstavuje rovnocennú alternatívu na uvedenie filmu. 

Na základe vyššie uvedených skutočností úrad vymedzil tovarový relevantný trh, na ktorom pôsobí účastník koncentrácie Ster Century SR ako relevantný trh verejného premietania  filmov v kinách, ktorý zahŕňa najmä zapožičanie si filmových kópií prevádzkovateľom kina od filmového distribútora na určitý čas a ich následne verejné premietanie v kine.

V rámci určovania tovarového relevantného trhu sa úrad zaoberal aj otázkou, či relevantný trh, na ktorom pôsobí účastník koncentrácie Ster Century SR nie je potrebné ďalej zúžiť, a to na relevantný trh verejného premietania filmov v premiérových kinách.  Premiérové kiná sa výrazne odlišujú od reprízových kín, a to najmä z hľadiska hracieho profilu, technického vybavenia a ceny vstupenky. Premiérové kiná ako prvé uvádzajú nové komerčné filmy, ktoré sa až s istým časovým odstupom dostanú do reprízových kín, V premiérových kinách sa odohrá niekoľkonásobne viac predstavení ako v reprízových kinách a premiérové kiná sú lepšie technicky vybavené a majú vyššie ceny lístkov v porovnaní s reprízovými kinami.

S ohľadom na skutočnosť, že podiel podnikateľa Ster Century SR na širšie vymedzenom relevantnom trhu verejného premietania  filmov v kinách, tak ako je uvedené nižšie, bol vyšší ako 25 % a na užšie vymedzenom relevantnom trhu verejného premietania filmov v premiérových kinách by bol podiel ešte vyšší alebo rovnaký, úrad sa užším vymedzením tovarového relevantného trhu ďalej nezaoberal. 

Podnikateľ METROPOLIS PLUS je prevádzkovateľom kina Orange IMAX v Bratislave. Úrad v zmysle Rozhodnutia č. 2003/FH/3/1/007 zobral do úvahy úradom preukázanú skutočnosť, že ide o tovary vzájomne nezastupiteľné, preto sa tržbami za toto premietanie filmov v kine, ktoré využíva IMAX technológiu pri stanovení podielu na relevantnom trhu verejného premietania filmov na územne vymedzenom trhu 50 km od centra Bratislavy nezaoberal. 

Vychádzajúc z Rozhodnutia č. 2003/FH/3/1/007 relevantný trh verejného premietania filmov v kinách je z pohľadu spotrebiteľa trhom lokálnym, pretože spotrebiteľ – divák je za návštevou kina ochotný cestovať len určitú vzdialenosť a zvyčajne uprednostňuje kino v rámci svojho bydliska a jeho okolia, preto úrad z priestorového hľadiska vymedzil relevantný trh územím 50 km od centra Bratislavy.

Na trhu verejného premietania filmov v kinách priestorovo vymedzenom 50 km od centra Bratislavy pôsobia nasledovní prevádzkovatelia kín:
•	Ster Century SR  - prevádzkuje kino v Bratislave, v nákupno – zábavnom centre Polus City Center, ktoré bolo otvorené 22. novembra 2000. Kino má osem kinosál.

•	UCI CE Slovakia, s.r.o., so sídlom Križkova 9, Bratislava IČO: 35796375 (ďalej len „UCI CE Slovakia“) v máji 2002 začala prevádzkovať kino v nákupno – zábavnom centre Aupark v Bratislave.  Kino má 12 kinosál. Ako vyplýva z obchodného registra od 25.2.2005 vykonáva tento podnikateľ podnikateľskú činnosť pod obchodným menom Palace Cinemas Slovakia, s.r.o., so sídlom Eistainova 20, Bratislava, (ďalej len „Palace Cinemas Slovakia“).

•	Istropolis Cinema, spol. s r.o. Trnavské mýto 1, Bratislava – prevádzkuje 6 sálové kino Istropolis. Spoločnosť Istropolis Cinema prevádzkovala aj kino Tatra, ktoré však v júli 2002 skončilo svoju činnosť. V auguste 2002 spoločnosť Istropolis Cinema získala aj kino Charlie, ktoré má  4 kinosály.  

•	Bioscop, spol. s r.o., Hviezdoslavovo námestie 17, Bratislava - je prevádzkovateľom kín Hviezda, Mladosť, Obzor, Nádej, Odboj, Devín, Zora, FK Múzeum. Všetky kiná sú jednosálové. 

•	PaedDr. Eugen Garay, Astra – Informatic, Pečnianska 31, Bratislava - prevádzkuje kino Istota s jednou sálou.

•	Kultúrne zariadenia Petržalky, Rovniankova 2, Bratislava sú rozpočtovou organizáciou mestskej časti a v rámci svojej činnosti poriadajú aj filmové predstavenia v dvoch viacúčelových sálach kultúrnych domov - DK Lúky a DK Zrkadlový Háj.  

•	Dom kultúry Dúbravka, Saratovská 2/A, Bratislava prevádzkuje kino a filmový klub Igric. Filmy sa premietajú vo viacúčelovej sále. 

•	Cultus, centrum pre kultúru a umenie, Ružinovská 28, Bratislava, prevádzkuje kino DK Ružinov a kino Nivy, kde sa poriadajú filmové predstavenia vo viacúčelových sálach. 

•	JAGA GROUP, v.o.s., Starohorská 2, Bratislava je prevádzkovateľom filmového klubu Nostalgia, kde sa premietania uskutočňujú v prednáškovej sále Slovenskej technickej univerzity. 

•	Ostatné kiná, ktoré pôsobia na úradom vymedzenom relevantnom trhu sú kiná v Trnave, Dunajskej Strede, Pezinku, Galante, Modre, Senci a Seredi. Sú to malé  kiná  prevádzkované prevažne miestnymi úradmi a mestskými kultúrnymi strediskami.  

Úrad oslovil všetkých vyššie uvedených prevádzkovateľov kín a pri určovaní obratu jednotlivých podnikateľov na úradom vymedzenom relevantnom trhu úrad vychádzal z tržieb vstupného, ktoré kiná dosiahli. Úrad zobral do úvahy jednak údaje o tržbách za rok 2002, ako rok predchádzajúci vzniku koncentrácie, ako aj za rok 2003, nakoľko v roku 2002 vstúpil na trh podnikateľ UCI CE Slovakia, ktorého podiel na tomto vymedzenom  relevantnom trhu sa v roku 2003 oproti roku 2002 výrazne zmenil. 
Celkový obrat dosiahnutý na určenom relevantnom trhu vyššie uvedenými prevádzkovateľmi kín spolu s účastníkmi predmetnej koncentrácie bol v roku 2002: 150 806 193,- Sk a v roku 2003: 144 679 217,-Sk. Obraty jednotlivých prevádzkovateľov kín úrad neuvádza, nakoľko niektorí prevádzkovatelia kín si výšku dosiahnutých obratov označili ako obchodné tajomstvo.
Z údajov o tržbách poskytnutých úradu jednotlivými prevádzkovateľmi kín pôsobiacimi na vymedzenom relevantnom trhu vyplýva, že na vymedzenom relevantnom trhu má podnikateľ Ster Century SR v roku 2002 trhový podiel 44,79 % a v roku 2003 trhový podiel 42,55 %. 
Z uvedeného vyplýva, že v oboch posudzovaných rokoch presiahol spoločný podiel účastníkov koncentrácie alebo aspoň podiel jedného z nich 25 % celkového podielu tovarov na vymedzenom relevantnom trhu v Slovenskej republike a teda podľa § 10 ods. 1 písm. b) zákona v znení 465/2002 Z.z. koncentrácia podnikateľov METROPOLIS PLUS a Ster Century SR podliehala v období od 20.10.2003 do 30.4.2004 kontrole úradu.

Porušenie § 10 ods. 13 zákona v znení 465/2002 Z.z.

Ustanovenie § 10 ods. 13 zákona v znení 465/2002 Z.z. zakazuje vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. Úrad však zobral do úvahy skutočnosť, že v tomto období nadobudol účinnosť zákon č. 204/2004 Z.z., ktorý zmenil kritériá určujúce, či koncentrácia podlieha kontrole úradu. Na základe zákona č. 204/2004 Z.z. koncentrácia nepodliehala kontrole úradu. Preto úrad pri určení obdobia, v ktorom mohlo dôjsť k porušeniu § 10 ods. 13 zákona v znení 465/2002 Z.z. zobral do úvahy len obdobie od 20.10.2003, kedy bola Zmluva uzavretá do 30.4.2004 – posledného dňa účinnosti zákona v znení 465/2002 Z.z..

	Úrad v rámci všeobecného šetrenia požiadal podnikateľa Ster Century SR listom č. 4067/PMÚSR/2004 zo dňa 2.8.2004 o tieto informácie a podklady:

1.	rozhodnutia jediného spoločníka a zápisnice zo zasadnutí dozornej rady podnikateľa Ster Century SR z obdobia od 20. 10. 2003 do 24. 6. 2004,
2.	doklad o zaplatení kúpnej ceny za obchodný podiel v spoločnosti Ster Century SR podľa čl. 3 Zmluvy.
3.	aktuálny výpis z obchodného registra podnikateľa Ster Century SR, a výpis z obchodného registra podnikateľa Ster Century SR ku dňu 20. 10. 2003.

Dňa 26.8.2004 bol úradu doručený list od podnikateľa METROPOLIS PLUS zaevidovaný úradom pod č. 4474/2004, ktorým oznámil úradu, že valné zhromaždenie spoločnosti Ster Century v stanovenom období nezasadalo a zaslal kópiu príkazu na úhradu zahraničnej platby na zaplatenie kúpnej ceny za obchodný podiel v spoločnosti Ster Century SR a debetné avízo z banky k zahraničnej platbe. Zároveň poslal overenú kópiu aktuálneho výpisu z obchodného registra.
Listom č. 5355/PMÚSR/2004 zo dňa 18.10.2004 úrad požiadal podnikateľa Ster Century SR o tieto podklady a informácie:
1.	opätovne žiadal všetky rozhodnutia jediného spoločníka spoločnosti Ster Century SR, ktoré boli vykonané v dňoch od 20.10.2003 do 24.6.2004,
2.	doklad o skutočnosti, kedy a akým spôsobom boli menovaní Ing. Katarína Vanžurová a Ing. Ivan Sollár za konateľov spoločnosti Ster Century Slovak Republic, s.r.o.,
3.	predložiť spoločenskú zmluvu a stanovy spoločnosti Ster Century Slovak Republic, s.r.o. platné v čase od 20.10.2003 do 24.6.2004.
Listom č. 5394/PMÚSR/2004 zo dňa 20.10.2004 úrad požiadal podnikateľa METROPOLIS PLUS o doklady preukazujúce, kedy Zmluva nadobudla účinnosť, t.j.:
1.	kedy bola uhradená cena v plnej výške pripísaná na účet predávajúceho,
2.	kedy si podľa čl. 3.3.zmluvy „predávajúci a kupujúci vzájomne potvrdili, že Podmienky boli uspokojené alebo sa ich príslušná strana zriekla“,
3.	kedy bola zmluva spoločnosti doručená podľa § 115 ods. 4 zákona 
č. 513/1991 Zb. Obchodný zákonník v znení neskorších predpisov,
4.	kedy vyslovilo valné zhromaždenie súhlas s prevodom obchodného podielu, ak podľa zákona alebo spoločenskej zmluvy sa súhlas valného zhromaždenia na prevod obchodného podielu vyžaduje.

Ako odpoveď na listy úradu č. 5355/PMÚSR/2004 zo dňa 18.10.2004 a č. 5394/PMÚSR/2004 zo dňa 20.10.2004 boli dňa 23.11.2004 doručené bez sprievodného listu podklady zaevidované pod č. 6042/2004 a to:
- Zápisnica z mimoriadneho valného zhromaždenia spoločnosti METROPOLIS PLUS, z ktorého okrem iného vyplýva informácia, že dňa 16.10.2003 valné zhromaždenie spoločnosti METROPOLIS PLUS prijalo uznesenie, ktorým schválilo kúpu 100% obchodných podielov ako i kúpnu zmluvu na kúpu spoločnosti Ster Century SR,
- Rozhodnutie podnikateľa STER CENTURY MANAGEMENT ako jediného spoločníka spoločnosti Ster Century SR zo dňa 17.10.2003, v ktorom súhlasí s prevodom jeho obchodného podielu v spoločnosti Ster Century SR na spoločnosť METROPOLIS PLUS, odvoláva z funkcie konateľa Ing. Ľubomíra Repku a vymenúva Ing. Ivana Sollára za nového konateľa spoločnosti odo dňa účinnosti prevodu jeho obchodného podielu v Ster Century na METROPOLIS PLUS.

	Listom č. 6161/PMÚSR/2004 zo dňa 26.11.2004 „Vyžiadanie informácií a podkladov – URGENCIA“, žiadal úrad opätovne podnikateľa Ster Century SR o poskytnutie informácií a podkladov žiadaných listami úradu 
č. 4067/PMÚSR/2004 zo dňa 2.8.2004, č. 5355/PMÚSR/2004 zo dňa 18.10.2004. 

Listom č. 6162/PMÚSR/2004 zo dňa 26.11.2004 „Vyžiadanie informácií a podkladov – URGENCIA“ žiadal opätovne podnikateľa METROPOLIS PLUS o poskytnutie informácií a podkladov žiadaných listom č. 5394/PMÚSR/2004 zo dňa 20.10.2004.

	Dňa 30.12.2004 bol úradu doručený list od podnikateľa METROPOLIS PLUS, zaevidovaný pod č. 6165/2004, v ktorom boli poskytnuté informácie a podklady urgované úradom listom č. 6162/PMÚSR/2004 zo dňa 26.11.2004.
Dňa 30.12.2004 bol úradu doručený list od podnikateľa Ster Century SR, zaevidovaný pod č. 6864/2004, v ktorom boli poskytnuté informácie a podklady urgované úradom listom č. 6161/PMÚSR/2004 zo dňa 26.11.2004. V tomto liste bola úradu poskytnutá informácia, že „jediný spoločník spoločnosti Ster Century SR, t.j. Metropolis plus s.r.o. rozhodol o odkúpení obchodného podielu na Valnom zhromaždení dňa 16.10.2003 a splnomocnil konateľov spoločnosti podpisom kúpnej zmluvy so spoločnosťou Ster Century Management o odkúpení kín v PCC. Mimoriadne valné zhromaždenie spoločnosti Ster Century SR dňa 6.11.2003 schválilo za konateľov spoločnosti Ing. Katarínu Vanžurovú a Ing. Ivana Sollára a splnomocnilo ich podať zápis zmien do OR“.

Listom č. 378/PMÚSR/2005 zo dňa 21.1.2005 „Výzva na poskytnutie informácií a podkladov – URGENCIA“ žiadal opätovne podnikateľa METROPOLIS PLUS o zaslanie zápisnice z mimoriadneho valného zhromaždenia zo dňa 6.11.2003, resp. rozhodnutie jediného spoločníka zo dňa 6.11.2003.
Dňa 1.2.2005 bol úradu doručený list od podnikateľa Ster Century SR, zaevidovaný pod č. 595/2005, ktorého prílohou bola zápisnica z mimoriadneho valného zhromaždenia zo dňa 6.11.2003.

Na základe analýzy podkladov a informácií, ktoré boli úradu predložené v priebehu správneho konania vo veci predmetnej koncentrácie ako aj v rámci všeobecného šetrenia vykonaného úradom v nadväznosti na predmetné správne konanie v súvislosti s možným porušením § 10 ods. 13 zákona v znení 465/2002 Z.z. podnikateľom METROPOLIS PLUS, úrad dospel k názoru, že podnikateľ METROPOLIS PLUS porušil § 10 ods. 13 zákona v znení 465/2002 Z.z. a to tým, že:

a) nadobudol 100% obchodný podiel spoločnosti Ster Century SR od predávajúceho
Podľa § 115 Obchodného zákonníka „Účinky prevodu obchodného podielu podľa odsekov 1 a 2 nastávajú voči spoločnosti odo dňa doručenia zmluvy o prevode obchodného podielu, ak nenastanú až s neskoršou účinnosťou zmluvy, nie však skôr, ako valné zhromaždenie vysloví súhlas s prevodom obchodného podielu, ak podľa zákona alebo spoločenskej zmluvy sa súhlas valného zhromaždenia na prevod obchodného podielu vyžaduje.“
Podľa Prílohy 9 ods. 1 Zmluvy „dátum účinnosti zmluvy znamená najskorší dátum, do ktorého nastanú obidve z nasledujúcich udalostí: (i) Predávajúci a Kupujúci si vzájomne písomne potvrdili, že Podmienky boli uspokojené alebo sa ich príslušná strana zriekla; a (ii) cena bola pripísaná na účet Predávajúceho v plnej výške v súlade s článkom 3.3.“.
Ako vyplýva z listu č. 6165/2004, ktorý bol od podnikateľa METROPOLIS PLUS doručený úradu dňa 30.12.2004 a zároveň zo zápisnice z mimoriadneho valného zhromaždenia podnikateľa METROPOLIS PLUS zo dňa 16.10.2003:
-	súhlas na prevod obchodného podielu podľa Zmluvy bol daný na zasadnutí mimoriadneho valného zhromaždenia spoločnosti METROPOLIS PLUS dňa 16.10.2003, 
-	požadovaná cena bola v plnej výške pripísaná na účet predávajúceho dňa 27.10.2003, 
-	predávajúci a kupujúci si vzájomne potvrdili, že podmienky Zmluvy boli uspokojené a splnené dňa 27.10.2003
-	Zmluva bola podpísaná dňa 20.10.2003 a doručená spoločnosti METROPOLIS PLUS dňa 27.10.2003
Dňa 27.10.2003 nastali teda voči spoločnosti účinky prevodu obchodného podielu spoločnosti Ster Century SR od kupujúceho na podnikateľa METROPOLIS PLUS.

b) zaplatil kúpnu cenu v plnej výške za 100% podiel v spoločnosti Ster Century SR predávajúcemu podľa Zmluvy dňa 21.10.2003. Vyplýva to z kópie príkazu do zahraničia na úhradu cudzej meny na zaplatenie kúpnej ceny za podiel v spoločnosti Ster Century SR, ktorá bola prílohou k listu č. 4474/2004 doručenému úradu dňa 26.8.2004 od podnikateľa METROPOLIS PLUS, 

c) na zasadnutiach valného zhromaždenia podnikateľa Ster Century SR dňa 6.11.2003 vykonával ako vlastník 100% podielu na základnom imaní spoločnosti Ster Century SR svoje hlasovacie práva, nadobudnuté na základe Zmluvy spočívajúce v prijatí uznesenia, ktorým vymenoval za konateľov spoločnosti Ster Century SR Ing. Katarínu Vanžurovú a Ing. Ivana Sollára a splnomocnil ich podať zápis do Obchodného registra SR. Vyplýva to zo zápisnice z tohto mimoriadneho valného zhromaždenia podnikateľa Ster Century SR, ktorá bola prílohou listu č. 595/2005 doručenému úradu dňa 1.2.2005 od podnikateľa Ster Century SR.

 Vzhľadom na vyššie uvedené úrad listom č. 606/PMÚSR/2005 zo dňa 2.2.2005 informoval podnikateľa METROPOLIS PLUS, že dňom doručenia uvedeného listu úrad začne z vlastného podnetu podľa § 18 ods. 2 zákona č. 71/1967 Zb. 
o správnom konaní (správny poriadok) v znení neskorších predpisov v nadväznosti na § 25 ods. 1 zákona č. 136/2001 Z.z. v znení neskorších predpisov správne konanie vo veci uloženia pokuty podľa § 38 ods. 2 v nadväznosti na § 38 ods. 1 zákona v znení 465/2002 Z.z. za porušenie § 10 ods. 13 zákona v znení 465/2002 Z.z.. Zároveň týmto listom vyzval podnikateľa METROPOLIS PLUS, aby sa vyjadril k predmetu šetrenia, svoje tvrdenia odôvodnili a na podporu svojich tvrdení navrhol dôkazy, ktoré sú mu známe a podľa § 22 ods. 2 zákona 136/2001 Z.z. v znení neskorších predpisov ho požiadal o poskytnutie obratu podnikateľa METROPOLIS PLUS za rok 2004.

Na základe doručenia listu č. 606/PMÚSR/2005 dňa 4.2.2005 začalo správne konanie vo veci uloženia pokuty podľa § 38 ods. 2 v nadväznosti na § 38 ods. 1 zákona v znení 465/2002 Z.z. za porušenie § 10 ods. 13 zákona v znení 465/2002 Z.z. pod č. 0013/OK/2005. 

Za účastníka správneho konania vo veci uloženia pokuty podľa § 38 ods. 2 v nadväznosti na § 38 ods. 1 zákona v znení 465/2002 Z.z. za porušenie § 10 ods. 13 zákona v znení 465/2002 Z.z. úrad určil podnikateľa METROPOLIS PLUS, vychádzajúc pritom z ustanovenia § 25 ods. 3  zákona v znení 465/2002 Z.z. v nadväznosti na Rozhodnutie, v ktorom bolo preukázané, že podnikateľ METROPOLIS PLUS je podnikateľom podľa § 2 zákona č. 513/1991 Zb. Obchodný zákonník v znení neskorších predpisov a teda je podnikateľom podľa § 3 ods. 2 zákona v znení 465/2002 Z.z.. Uvedenú skutočnosť považoval úrad v predmetnom správnom konaní podľa § 32 ods. 2 správneho poriadku za skutočnosť známu úradu z jeho úradnej činnosti.
Podľa § 38 ods. 2 zákona v znení 465/2002 Z.z. úrad môže uložiť pokutu podľa § 38 ods. 1 zákona v znení 465/2002 Z.z podnikateľovi, ktorý porušil povinnosť podľa § 10 ods. 13 zákona v znení 465/2002 Z.z. 
Podľa § 38 ods. 1 zákona v znení 465/2002 Z.z úrad uloží podnikateľovi pokutu do 10 % z obratu podľa § 10 ods. 3 zákona v znení 465/2002 Z.z za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

Podľa § 10 ods. 3 zákona v znení 465/2002 Z.z.  obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

Podľa § 38 ods. 4 zákona v znení 465/2002 Z.z. predchádzajúcim uzavretým účtovným obdobím podľa § 38 ods. 1 zákona v znení 465/2002 Z.z. je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

Listom doručeným úradu dňa 11.3.2005 zaevidovaného pod 
č. 1391/2005 poskytol podnikateľ METROPOLIS PLUS svoj vyčíslený obrat za rok 2004, ktorý predstavoval výšku 59 841 775,-Sk.
	
Podľa § 38 ods. 10 zákona v znení 465/2002 Z.z. úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania ustanovení tohto zákona berie do úvahy jeho povahu, skutočný dopad na trh, a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné faktory, najmä opakované porušovanie tohto zákona tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania ustanovení tohto zákona, získanie majetkového prospechu 
v dôsledku porušenia ustanovenia tohto zákona alebo neplnenie dohody obmedzujúcej súťaž v praxi.

	Úrad v posudzovanom prípade prihliadol pri ukladaní pokuty podnikateľovi METROPOLIS PLUS za porušenie ustanovenia § 10 ods. 13 zákona v znení 465/2002 Z.z. na nasledovné skutočnosti: celková dĺžka porušenia bola vyše 6 mesiacov. Konanie vo veci tejto koncentrácie bolo Rozhodnutím zastavené, nakoľko sa zákonom č. 204/2004 Z.z. zmenili kritéria určujúce, či koncentrácia podlieha kontrole úradu. V predmetnom prípade sa jedná o prvé porušenie zákona v znení 465/2002 Z.z. podnikateľom METROPOLIS PLUS. Úrad nezistil získanie majetkového prospechu v dôsledku porušenia ustanovenia zákona v znení 465/2002 Z.z..
Zároveň zobral do úvahy skutočnosť, že podnikateľ METROPOLIS PLUS nespolupracoval s úradom a žiadosti o predkladanie informácií a podkladov museli byť urgované. 
METROPOLIS PLUS je s ohľadom na dosiahnutý trhový podiel významným hráčom na relevantnom trhu verejného premietania filmov v kinách priestorovo vymedzenom 50 km od centra Bratislavy.
	Úrad tiež zobral do úvahy pri ukladaní pokuty aj skutočnosť, že koncentrácia bola oznámená až po jej implementovaní. 
	
    	Podľa § 38 ods. 8 zákona v znení 465/2002 Z.z. pokuty podľa § 38 ods. 1 zákona v znení 465/2002 Z.z. môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona v znení 465/2002 Z.z.; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu ustanovení zákona v znení 465/2002 Z.z..

V súvislosti so znením § 38 ods. 8 zákona v znení 465/2002 Z.z. úrad teda skúmal, či bola zachovaná subjektívna a objektívna premlčacia lehota obsiahnutá v predmetných ustanoveniach uvedených zákonov.  Vzhľadom na to, že k začatiu predmetného správneho konania došlo dňa 4.2.2005 ako aj vzhľadom na to, že k predmetnému porušeniu zákona došlo v období od 21.10.2003, kedy došlo k prvému porušeniu § 10 ods. 13 zákona v znení 465/2002 Z.z., do 30.4.2004 – posledného dňa účinnosti zákona v znení 465/2002Z.z., úrad dospel k záveru, že subjektívna štvorročná ako aj objektívna osemročná lehota bola zachovaná.

Úrad listom č. 2034/PMÚSR/2005 zo dňa 11.4.2005 vyzval podnikateľa METROPOLIS PLUS, aby sa podľa § 33 zákona č. 136/2001 Z.z. v znení neskorších predpisov ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie a to do 10 pracovných dní odo dňa doručenia tohto listu. Tento list bol doručený podnikateľovi dňa 29.4.2005, hore uvedená lehota na jeho vyjadrenie uplynula dňa 13.5.2005. Úrad do dnešného dňa vyjadrenie od podnikateľa METROPOLIS PLUS neobdržal. 

	Zároveň úrad podnikateľa METROPOLIS PLUS v liste č. 2034/PMÚSR/2005 zo dňa 11.4.2005 podľa § 22 ods. 2 zákona č. 136/2001 Z.z. v znení neskorších predpisov požiadal o poskytnutie výkazu ziskov a strát za účtovné obdobie roku 2004 a to v lehote do 3 pracovných dní odo dňa doručenia tohto listu. Listom úradu č. 2681/PMÚ SR/2004 zo dňa 10.05.2004 túto žiadosť urgoval a určil novú lehotu 3 dni od doručenia tohto listu. Dňa 17.5.2005 bol úradu doručený list zaevidovaný pod 
č. 2824/2005, ktorého prílohou bol požadovaný výkaz ziskov a strát. Z neho vyplýva, že podnikateľ METROPOLIS PLUS mal za rok 2004 obrat 46 867 000,-Sk.

	Úrad na základe hore uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:     

          Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Emília Babiaková
  hlavný štátny radca 
splnomocnenkyňa pre koncentrácie

Rozhodnutie sa doručí: 

METROPOLIS PLUS, s.r.o.
Ing. Katarína Vanžurová – konateľ
Ing. Ivan Solár - konateľ
Priemyselná 1
821 09 Bratislava